**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για τo νομοσχέδιο «Ο περί Προϋπολογισμού του Κυπριακού Οργανισμού Σήμανσης Αντικειμένων από Πολύτιμα Μέταλλα του 2023 Νόμος του 2022»**

**Παρόντες:**

Κυριάκος Χατζηγιάννης, πρόεδρος Γιαννάκης Γαβριήλ

Ονούφριος Κουλλά Ανδρέας Πασιουρτίδης

Νίκος Σύκας Πανίκος Λεωνίδου

Κώστας Κώστα Σταύρος Παπαδούρης

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 8 και 15 Νοεμβρίου 2022. Στο πλαίσιο της πρώτης συνεδρίασης της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Ενέργειας, Εμπορίου και Βιομηχανίας, του Υπουργείου Οικονομικών, o αντιπρόεδρος του διοικητικού συμβουλίου και ο αναπληρωτής διευθυντής του Κυπριακού Οργανισμού Σήμανσης Αντικειμένων από Πολύτιμα Μέταλλα (ΚΟΣΑΠΜ).

Το Τμήμα Δημόσιας Διοίκησης και Προσωπικού του Υπουργείου Οικονομικών και η Νομική Υπηρεσία της Δημοκρατίας, παρ’ όλο που κλήθηκαν, δεν εκπροσωπήθηκαν στη συνεδρία της επιτροπής.

Στο στάδιο της συζήτησης του νομοσχεδίου στη συνεδρία της επιτροπής παρέστη επίσης το μέλος της κ. Χρύσης Παντελίδης.

Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση του νομοσχεδίου, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για τη συζήτηση του νομοσχεδίου ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά, για επίσπευση της διαδικασίας, τα εν λόγω στάδια έχουν συμπτυχθεί.

Σκοπός του προτεινόμενου νόμου είναι η έγκριση του προϋπολογισμού του ΚΟΣΑΠΜ για το έτος 2023, ο οποίος προβλέπει συνολικές δαπάνες ύψους €620.894 και συνολικά έσοδα ύψους €558.951.

Ειδικότερα, σύμφωνα με τα στοιχεία που κατατέθηκαν ενώπιον της επιτροπής, οι κυριότερες δαπάνες του ΚΟΣΑΠΜ κατανέμονται ως ακολούθως:

|  |  |
| --- | --- |
| 1. Δαπάνες προσωπικού | €528.244 |
| 1. Λειτουργικές και άλλες δαπάνες | €91.750 |
| 1. Δαπάνες για μεταβιβάσεις εσωτερικού και εξωτερικού | €900 |
| Σύνολο δαπανών | €620.894 |

Τα έσοδα του ΚΟΣΑΠΜ συνοψίζονται στα ακόλουθα:

|  |  |
| --- | --- |
| 1. Προσφορά υπηρεσιών και αγαθών | €401.951 |
| 1. Ενοίκια, δικαιώματα και άλλοι πρόσοδοι | €8.000 |
| 1. Πρόστιμα και χρηματικές ποινές | €74.000 |
| 1. Άλλα έσοδα | €75.000 |
| Σύνολο εσόδων | €558.951 |

Στο πλαίσιο της εξέτασης του νομοσχεδίου ο εκπρόσωπος του Υπουργείου Ενέργειας, Εμπορίου και Βιομηχανίας σημείωσε ότι ο υπό συζήτηση προϋπολογισμός καταρτίστηκε στη βάση της τρέχουσας κατάστασης στην αγορά, η οποία επηρεάζεται από τις συνέπειες της πανδημίας και του πολέμου στην Ουκρανία. Ως αποτέλεσμα των γεγονότων αυτών, όπως επεσήμανε, δεν κατέστη δυνατό να καταρτισθεί ισορροπημένος προϋπολογισμός για το έτος 2023, αφού από τις προβλέψεις διαφαίνεται ότι θα υπάρξει χρηματικό έλλειμα ύψους €61.943. Όπως ενημέρωσε περαιτέρω την επιτροπή, σύμφωνα με εισήγηση του Υπουργείου Οικονομικών, στην περίπτωση ύπαρξης ελλείματος για το έτος 2023 και το Μεσοπρόθεσμο Δημοσιονομικό Πλαίσιο 2023-2025, το Υπουργείο Ενέργειας, Εμπορίου και Βιομηχανίας θα μεριμνήσει, ώστε να παραχωρηθούν οι αναγκαίες πιστώσεις από εξοικονομήσεις του προϋπολογισμού του υπουργείου.

Ο αντιπρόεδρος του διοικητικού συμβουλίου του ΚΟΣΑΠΜ ανέφερε μεταξύ άλλων ότι ο ΚΟΣΑΠΜ ιδρύθηκε το 1995 με σκοπό την προώθηση του θεσμού της σφράγισης των κοσμημάτων και την προστασία του καταναλωτή από δόλιες πρακτικές. Παράλληλα, ενημέρωσε την επιτροπή ότι από την ίδρυση του ΚΟΣΑΠΜ έχουν σφραγιστεί δεκαοκτώ εκατομμύρια χρυσά και ασημένια κοσμήματα.

Ο αναπληρωτής διευθυντής του ΚΟΣΑΠΜ ενημέρωσε την επιτροπή για τις πρόνοιες του εν λόγω προϋπολογισμού, επισημαίνοντας μεταξύ άλλων και τη μείωση του προσωπικού του ΚΟΣΑΠΜ κατά την τελευταία πενταετία από είκοσι σε δώδεκα υπαλλήλους, γεγονός το οποίο εμφαίνεται και στη μείωση των δαπανών που αφορούν στο προσωπικό.

Όλοι όσοι κλήθηκαν και παρευρέθηκαν στην πρώτη συνεδρία της επιτροπής συμφώνησαν με τους σκοπούς και τις επιδιώξεις του νομοσχεδίου.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση του νομοσχεδίου σε νόμο.

15 Νοεμβρίου 2022

Αρ. Φακ.: 23.01.063.223-2022

ΝΚ/ΝΧ, ΣΘ/ΜΑΧ